三高祠
作者：張侃
朝代：宋

paragraphs: 武侯出師表，子陵釣魚磯。
達則濟天下，窮則歛所施。
凄凉數間屋，荒草碧離離。
功名挂人口，毀譽復隨之。
檥舟三高堂，快讀石湖碑。
不有君子生，何以立國基。
夫君守定見，遯野身自肥。
儻不爲時用，猶當師仲尼。
血指恐及己，旁觀付盛衰。
汎湖誠僞計，思鱸設虛辭。
區區務力作，反蒙樵人譏。
松江水不窮，那能洗瑕疵。
石湖擬小山，三招何逶迤。
字字春秋筆，史氏當憑依。
武林有西湖，湖上水仙祠。
君復隠孤山，清名敵伯夷。
死無封禪書，小詩揚京師。
坡翁刺是邦，寒泉薦江蘺。
在郡六百日，遂踵居易規。
終焉配水仙，事定分是非。
邦人思坡翁，要和甘棠時。
遂肖三賢像，相與祝其尸。
三賢得其操，三高得其微。
篙師催我行，日落江水湄。